A Bizottság 3127/94/EK rendelete

(1994. december 20.)

a hasított sertések közösségi osztályozási rendszerének alkalmazására vonatkozó részletes szabályok megállapításáról szóló 2967/85/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 3513/93/EK [1] rendelettel módosított, a hasított sertések közösségi osztályozási rendszerének meghatározásáról szóló, 1984. november 13-i 3220/84/EGK [2] tanácsi rendeletre és különösen annak 5. cikke (1) bekezdésére,

mivel a 3220/84/EGK rendelet a hasított sertés részleges boncolásának gyakorlatát, mint a vörös harántcsíkolt izmok teljes súlyának meghatározására alkalmas módszert vezette be; mivel szükségessé vált a 2967/85/EGK [3] bizottsági rendeletben az új becslési módszer részletes szabályozása, különösen ami a boncolásra váró hasított sertések számát és az új boncolási módszert illeti; mivel a részleges boncolás gyakorlata az értékelésben előforduló statisztikai hibával szembeni felső tűréshatár ismételt meghatározását igényli;

mivel helyénvalónak tűnik az új osztályozási módszerek engedélyezési eljárásának javítása egy két fejezetből álló jegyzék benyújtásával, és azoknak az elemeknek a felsorolásával, amelyeket a jegyzéknek tartalmaznia kell;

mivel az ebben a rendeletben előírt intézkedések megegyeznek a Sertéshúspiaci Irányítóbizottság véleményével,

ELFOGADTA EZT A RENDELETET:

1. cikk

A 2967/85/EGK rendelet a következőképpen módosul:

(1) A3. cikk helyére a következő rendelkezés lép:

"3. cikk

(1) A 3220/84 (EGK) rendelet 2. cikke (3) bekezdése szerint a hasított sertések színhústartalma alapján történő osztályozási módszerként engedélyezett becslési módszer az adott becslési módszer által érintett országos vagy regionális sertéshústermelés legalább 50 hasított sertésből álló reprezentatív mintáján – amelyek színhústartalmát az I. mellékletben meghatározott boncolási módszerrel igazolták – alapszik, amelyet egy nemzetileg elfogadott, a hasított sertés becslésére szolgáló gyorsmódszerrel kombinálnak, amely kettős regressziót vagy egyéb statisztikailag igazolt eljárást alkalmaz, méghozzá olyat, hogy az eredményeként kapott pontosság legalább egyenlő az I. mellékletben leírt módszer szerint a 120 hasított sertésre standard regressziós technika alkalmazása után kapott eredménnyel.

(2) Mindezen túl az osztályozási módszer engedélyezése függ a hibaeltérések négyzetgyökének átlagától, amelynek értéke nulla körül mérve 2,5-nél kisebb.

(3) A tagállamok jegyzék útján értesítik a Bizottságot a területükön engedélyeztetni kívánt minősítési módszerekről, leírva a boncolásos vizsgálatot, jelezve azokat az elveket, amelyeken ezek a módszerek alapulnak, illetve azokat az egyenleteket, amelyeket a színhús százalékos arányának becsléséhez használnak. A jegyzéknek két fejezetből kell állnia, továbbá tartalmaznia kell a II. mellékletben előírt elemeket. A jegyzék első fejezetét a boncolásos vizsgálat megkezdését megelőzően kell a Bizottsághoz benyújtani.

A minősítési módszer engedélyezésének eljárása valamely tagállam területén a 2759/75/EGK rendelet 24. cikkében leírtaknak megfelelően, a jegyzék alapján történik.

(4) A minősítési módszerek alkalmazásának minden részletében meg kell egyeznie az azokat engedélyező közösségi határozatban leírtakkal.".

(2) A 2967/85/EGK rendelet ennek a rendeletnek a mellékletével, mint I. és II. melléklettel egészül ki.

2. cikk

Ez a rendelet 1995. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1994. december 20-án.

a Bizottság részéről

René Steichen

a Bizottság tagja

[1] HL L 320., 1993.12.22., 5. o.

[2] HL L 301., 1984.11.20., 1. o.

[3] HL L 285., 1985.10.25., 39. o.

--------------------------------------------------

MELLÉKLET

"

I. MELLÉKLET

1. A színhús százalékos arányának becslése a négy fő testtáj boncolásán alapul. Ezt a boncolást a referencia módszernek megfelelően kell elvégezni.

2. A színhústartalom referenciaszázalékát az alábbiak szerint kell kiszámítani:

y = 1,3 × 100 ×

vesepecsenye súlya + színhús súlya

a lapockában, a karajban, a sonkában és a császárban

vesepecsenye súlya + a boncolt testtájak súlya + a többi testrészek súlya

A négy testtájban található színhús súlyát úgy lehet kiszámítani, hogy a nem színhús elemek teljes súlyát levonjuk a négy testtáj boncolás előtti teljes súlyából.

II. MELLÉKLET

1. A jegyzék első fejezete a boncolási vizsgálat részletes leírását tartalmazza és különösen az alábbiakra tér ki:

- a vizsgálat időtartama és az egész engedélyezési eljárás időbeli ütemezése,

- a vágóhidak száma és helye,

- a becslési módszer által érintett sertésállomány leírása,

- a választott mintavételi módszerrel kapcsolatban használt statisztikai módszerek bemutatása,

- a nemzeti gyorsmódszer leírása,

- a felhasználni kívánt hasított sertések pontos előkészítésének ismertetése.

2. A jegyzék első fejezete a boncolási vizsgálat eredményeinek részletes leírását tartalmazza és különösen az alábbiakra tér ki:

- a választott mintavételi módszerrel kapcsolatban használt statisztikai módszerek bemutatása,

- a bevezetendő vagy módosítani kívánt egyenlet,

- az eredmények számszerű és grafikus megjelenítése,

- az új műszer leírása,

- a sertések súlyhatára, amelynél az új módszer még használható, illetve bármely egyéb olyan korlátozó tényező, amely a módszer gyakorlati használhatóságát akadályozhatja.

"

--------------------------------------------------